Kombinovanie liekov flector a aerius
Dobrý deň,chcela by som sa spýtať či je možné kombinovať lieky aerius a monkasta s liekmi flector,pripadne ibalgin alebo algifen neo na bolesť počas menštruacie?
Dobrý deň,
ďakujeme za Vašu otázku.
Medzi liekom Monkasta a nesteroidovými protizápalovými liekmi ako Flector Rapid, resp. Ibalgin bola pozorovaná klinicky stredne závažná interakcia v dôsledku ktorej sa môže zosilniť účinok týchto nesteroidových protizápalových liekov.
V kombinácii liekov Monkasta a Aerius s Algifenom Neo bola taktiež pozorovaná klinicky stredne závažná interakcia v dôsledku ktorej sa môže znížiť účinok Monkasty a Aeriusu.
Príležitostné užitie liekov od bolesti je možné, avšak v prípade potreby opakovaného užívania liekov od bolesti a zápalu je nutné liečbu konzultovať s lekárom. Je však potrebné brať do úvahy, že astmatickí pacienti citliví na kyselinu acetylsalicylovú, ktorí sa liečia Monkastou, sa majú vyvarovať používaniu kyseliny acetylsalicylovej a iných nesteroidových protizápalových liekov.
Prajem pekný zvyšok dňa.
S pozdravom
PharmDr. Veronika Kiabová